巢湖神母廟詩
作者：陳炳
朝代：宋

paragraphs: 舟之來兮風高，蕩汩潏兮帆招。
燎薰在堂兮潔涓牲牢，望神儼然兮歛袵，願速濟我兮不崇朝。
舟之去兮風微，波渺瀰兮迅于，飛帆拂兮茫無涯。
眼眩膽栗兮將安之，我有願兮惟神焉依。
秋深兮木落，葭葦蕭騷兮清日薄。
神兮今焉在，吞吐月星兮獨處廓。
神甚仁兮寧以爲禍，愚有弗虔兮幸賁過。
天地一葉兮相繼，神無波濤兮駭我。